Nebojte sa povedať NIE

Nebojte sa povedať

NIE

James Altucher Claudia Azula Altucher

Ukážka z elektronickej knihy

James Altucher, Claudia Azula Altucher: Nebojte sa povedať NIE

Copyright © 2011 by James Altucher, Claudia Azula altucher

Translation © 2015 by Lucia Anna Trubačová

Cover © 2015 by Emil Křižka

Slovak edition © 2015, 2015 (elektronická verzia) by NOXI, s.r.o.

Všetky práva vyhradené.

ISBN 978-80-8111-264-5

Moc veľkého Nie

Vaša základná listina Nie práv

Povedať slovo nie je neuveriteľne bolestivé a statočné.

Koľkokrát ste museli povedať nie s tým, že to spôsobilo iba bolesť, zúfalstvo, hádky a úzkosť?

Veď už hodiny, dni a mesiace predtým ako poviete nie, sú naplnené úzkosťou: „Mám?“, „Môžem?“, „Čo sa stane?“

Ale vy máte právo povedať nie. V skutočnosti máte celú listinu práv. Tieto práva sú už vaše. Táto kniha vám len pomôže plne si ich uvedomiť.

1 Máte právo brániť si svoj život

Máte právo povedať Nie veciam, ktoré vám priamo uškodia: ohňu, skoku z budovy, tomu, či vypijete jed, predávkovaniu.

Ľudia bez námahy povedia nie čomusi takému extrémnemu a dramatickému, ako je oheň. Avšak iné Nie sú jemnejšie. Môže byť ťažšie povedať nie cigaretám, alkoholu alebo otravným vzťahom. Vy sa rozhodnete, čomu povedať nie. Nikto iný to za vás nespraví.

2 Máte právo na zdravé vzťahy a pravú lásku

Vy sa rozhodnete, komu povedať Nie. Máte právo vybrať si ľudí, bez ohľadu na to, čo vám predpisuje spoločnosť. Rozhodnete, kto vo vašom živote z vás vysáva energiu a potom sa od toho očistíte, aby ste mohli vzlietnuť. To však neznamená, že sa stanete pustovníkom; znamená to, že si vyberiete svoju rodinu, priateľov, kolegov, skupinu, svoj život.

3 Máte právo využiť svoje danosti a vpustiť naplnenie do svojho života

Máte právo povedať Nie čomukoľvek, čo stojí v ceste vašej kreatívnej sile a bráni jej, aby vás priviedla k naplnenému životu. Ste jedinečne potrební pre tento svet, ale iba vtedy, ak poviete nie prekážkam.

Vy máte poslanie. Iba vy môžete priniesť dar, ktorý máte. Zaslúžite si naplnenie, bohatstvo a ocenenie svojej práce.

4 Máte právo požadovať, čo chcete

Každý deň od vás chcú kolegovia, inštitúcie, nadriadení, priatelia a rodiny, aby ste sa venovali ich potrebám. Nerobia to preto, že sú zlí alebo sebeckí. Robia to preto, že je to jednoducho niečo, čo ľudia robia; majú na srdci svoje najlepšie záujmy.

A vy takisto máte právo mať na srdci svoje najlepšie záujmy. Nemusíte robiť to, čo robia všetci ostatní v spoločnosti. Ste jedinečnou kombináciou DNA, prostredia, kultúry a osobných skúseností. Aby ste povedali niečomu áno, musí to byť výnimočné pre vás.

Ostatným veciam, bez ohľadu na dôsledky, máte právo povedať Nie.

Ak poviete áno niečomu, čo nechcete robiť, tu je výsledok: nenávidíte to, čo robíte, neznášate osobu, ktorá vás o to požiadala a ubližujete si.

5 Máte právo vybrať si príbehy, ktorým veríte

Prečo ľudia pred 70 000 rokmi postúpili v potravinovom reťazci? Pretože sme rozvinuli jazyk na rozprávanie príbehov. Príbehy, mýty, náboženstvá a inštitúcie nám umožňujú kooperovať s miliónmi ostatných ľudí.

Ľudia sú vynikajúcimi rozprávačmi. To je to, čo nás odlišuje od všetkých ostatných druhov. Existujú tisícky každodenných príbehov, ktoré sú súčasťou našej spoločenskej mytológie a veríme, že sú pravdivé. Niektoré z nich sú: Vysoká škola. Vlastniť dom. Svadba. Deti. Mať pohodlné zamestnanie. Odkladanie našich snov, až keď budú peniaze. Tvrdo pracovať a uspieť! Desaťtisíc hodín k brilantnosti. A tak ďalej.

Máte právo povedať Nie príbehom, ktoré neprispievajú k vašej osobnej evolúcii a áno iba tým, čo vytvárajú súzvuk s vašim duchovným vývojom, vašou blaženosťou a schopnosťou viesť plnohodnotný život.

Rozlišovať medzi svojimi pravdivými príbehmi a tými, čo nie sú pre vás pravdivé, vás ochráni pred siedmimi miliardami ľudí, ktorí vás chcú udržať v rade.

6 Máte právo na svoj čas

Často ľudia chcú odpovede práve teraz! Keď vám povedia „vyskočte“, očakávajú otázku: „Ako vysoko?“

Ale vy máte právo premyslieť si veci. Právo na odklad. Právo povedať: „V poriadku, nechajte mi nejaký čas, aby som zistil, čo si o tom myslím.“ Právo spoznať ľudí, ktorí vstupujú do vášho života, či už ide o obchod alebo vzťahy a zistiť, či doň zapadajú.

Každý deň trávime väčšinu času menším alebo väčším vyjednávaním s ľuďmi alebo prostrediami okolo nás. Často najlepší spôsob, ako vyjednávať, je zabezpečiť si čas a priestor na to, aby ste mohli zistiť, čo je najlepšie pre vás. Tým, že poviete áno, uspejete len vtedy, keď ste pripravení a podmienky sú správne.

Ak dočasne vykĺznete z určitých situácií, to, čo ponúkate, začne ostatným chýbať. V základnej ekonomike je totiž hodnota funkciou ponuky a dopytu. Ak ponuka klesá, cena stúpa.

Malý odklad na to, aby ste odhalili svoju najlepšiu voľbu, takisto zvýši vašu hodnotu v akejkoľvek situácii alebo vo vzťahu. Ale nejde tu v skutočnosti o to, niečo zo situácie získať, i keď to môže mať ten efekt. Je to o ponechaní si nevyhnutnej prestávky, aby ste si uvedomili, čo sa skutočne deje a robiť tak rozhodnutia, ktoré vychádzajú z miesta vašej vnútornej sily, namiesto unáhlených rozhodnutí a volieb založených na vašom predpokladaní.

7 Máte právo byť úprimní, predovšetkým sami k sebe

Máte právo povedať Nie noseniu masky, aby vás ľudia mali radi. Môžete dôverovať tomu, že to aký ste, je v poriadku, že vaša úprimnosť je práve to, čo ostatných priťahuje a že vaša pravda je tým, čo zapaľuje váš vnútorný plameň.

Svet je momentálne naplnený hmlou. Úprimnosť je maják. Vaša úprimnosť – povedať nie klamaniu – je niečím, čo privedie stratené lode domov. To je to, čo k vám prinesie zdravie, lásku a peniaze.

8 Máte právo na naplnený a plnohodnotný život

Máte právo povedať Nie komplexu menejcennosti a každému inému komplexu, keď na to príde. Máte právo povšimnúť si bojazlivé myšlienky, ktoré vám nepatria, ale skôr vami prechádzajú – tie, čo vás chcú vystrašiť, nalákať, zmenšiť – a jednu po druhej ich nechať odísť.

9 Máte právo byť tu a teraz

Ste oprávnení povedať Nie cestovaniu v čase. Hnev a ľútosti patria minulosti. Úzkosti a starosti sú v budúcnosti. Cestovanie do minulosti alebo do budúcnosti vám teraz nepomôže. Máte právo povedať nie tomu, čo sa nedeje práve teraz. To nikdy totiž nevyrieši vaše budúce problémy, ale vždy to vyčerpá vaše súčasné sily.

10 Máte právo na ticho

Máte právo povedať Nie všetkým ruchom okolo vás, správam, zodpovednostiam, tlakom. Každý deň môžete na chvíľku sedieť sami, aby ste sa spojili s vašou vyššou časťou, tou, ktorá vám chce pomôcť a nechať ju pomôcť vám. Každý deň smiete byť na okamih ticho a spoznať, že máte svoju hodnotu.

Z tichosti prúdi nekonečnosť.

11 Máte právo poddať sa

Máte právo vzdať sa dokonca i myšlienok, ktoré ste si o sebe sami vytvorili. Toto je definitívne Nie: povedať Nie tomu, kým si myslíte, že ste.

Znamená to, že sa poddáte ceste. Načiahnete sa a uveríte v to, že vás zachytí milujúca ruka a povedie vás k prvému kroku.

Neexistuje nikto, na koho by ste mali urobiť dojem. Neexistuje nikto, kto vás súdi. A nebude nikto, kto vás môže zastaviť.

Krok za krokom vás cesta povedie tam, kam potrebujete ísť.

Prečo je táto knižka pre vás

Už len preto, že ste si túto knihu vybrali a čítate túto stránku, niečo o vás vieme.

Chcete si zlepšiť život. Chcete byť šťastnejší. Chcete vytvoriť a prekonať zopár hraníc.

Môžu to byť telesné, mentálne, emocionálne alebo dokonca spirituálne hranice. Chcete odstrániť prekážky, ktoré cítite, že vás oddeľujú od toho, čo život môže ponúknuť.

A ste prirodzene dávajúci človek. Možno práve jeden z tých, ktorí radšej povedia áno tým v núdzi, akoby mali povedať nie tým, čo jednoducho žiadajú priveľa.

V tejto knihe chceme ukázať, že Nie vychádza z hlbokého vnútorného základu. Duchovného základu. Toho, čo vám dovolí dostať sa k moci, o ktorej ste možno ani netušili, že ju máte.

Moc, ktorá môže priniesť do vášho života naplnenie – neuveriteľné naplnenie. Moc, ktorá môže do vášho života priniesť lásku – lásku o ktorej viete, že si ju zaslúžite. Moc, čo napokon do vášho života prinesie pokoj, keď poviete nie hluku a rozrušeniam, čo sa na nás všetkých lepia.

Moc veľkého Nie nám autorom doslova pomohla prežiť. S jej pomocou sme sa oslobodili od spoločnosti, inštitúcií, priateľov, lások, kolegov a systémov viery, všetkého, čo sa pokúšalo okolo nás vytvoriť klietku. Teda od tých, čo sa snažili a stále sa nás snažia kontrolovať.

Každé nie odstraňuje klietku. Každý stupeň Nie, ktorý opisujeme v tejto knižke, nás oslobodil. Ako ľudia máme všetci právo objaviť túto slobodu, nech nadobúda akúkoľvek podobu. Akúkoľvek podobu chceme, aby nadobudla.

A prečo nie? Nekonečnosť existovala predtým, ako sme sa narodili. Nekonečnosť bude existovať aj potom, ako opustíme túto planétu. Prečo nedosiahnuť náš plný potenciál, neodhaliť naše ohromné schopnosti počas toho maličkého časového úseku, čo sme tu na návšteve?

Keďže čítate túto knihu, vieme, že už teraz ste veľmi odvážni. A ste pripravení na posledný skok potrebný na to, aby ste sa dostali k svojej moci.

Táto moc nám pomohla dostať negatívne vplyvy z nášho života a vytvoriť priestor pre tie pozitívne. Pritiahnuť peniaze, lásku, zdravie a príležitosti. Ak zariskujete, stanete sa jedinečným; vyniknete a môžete sa dotknúť hviezd. Nie je riziko, ale vy ste už teraz dosť odvážni na to, aby ste zvládli jeho veľkú moc.

Je dôležité položiť si otázku „Mal by som povedať nie?“ A to v rozličných životných podmienkach. Premýšľať, špekulovať, uvažovať o tom i opatrne zvažovať vás povedie k hlbšiemu pochopeniu seba, k tomu, čo je dobré pre vás, váš život a ľudí navôkol. Nakoniec vás to privedie do situácií, kde budete môcť povedať áno naplneniu, ktoré tu bolo pre vás vždy.

Veď napokon, a to napriek názvu tejto knihy, konečným cieľom je povedať áno – vtiahnuť blažené Áno do svojho života, to Áno, ktoré otvorí dvere príležitostiam, naplneniu a láske.

Každý deň sme okúzlení tým, čo toto nové áno vnieslo do našich životov a vieme, že vy budete tiež.

Pravidlá pre túto knihu

Chceli by sme, aby čítanie tejto knižky bolo pre vás príjemnou skúsenosťou. Takže vám teraz dáme pár tipov, ako na to.

Autori sú dvaja: James Altucher a Claudia Azula Altucher. Ak niektorý z nich bude rozprávať o svojom osobnom príbehu, dajú to hneď na začiatku vedieť.

Ak nie je v kapitole naznačené, kto hovorí, tak vravia obaja naraz, často jeden cez druhého, až pokým sa slová doslova nerozutekajú po stránke.

Ahoj! (Od Claudie.)

Ahoj! (Od Jamesa.)

Ahoj! (Od oboch.)

V kapitolách sa nájde aj istá metóda šialenstva.

Existuje sedem stupňov Nie

Smerujú od všeobecnejších energií podieľajúcich sa na ochrane našich tiel, životov a našich základných hraníc k jemnejším energiám, ktoré ak sú dobre prepojené prostredníctvom moci veľkého Nie, prinášajú skutočnú lásku a súcit a vedú k najvyšším stupňom rozlišovania a múdrosti, pričom vyrastajú priamo z našej skutočnej podstaty.

Najskôr preskúmame každodenné formy Nie – tie, čo sa môžu objaviť vo vzťahoch alebo v práci, vo vašom zdraví alebo keď sa na ulici náhodne zrazíte s mimozemšťanmi (povedzte im nie a potom utekajte!).

Potom začneme hľadať Nie vo vnútri. Spoločnosť využíva roky, počas ktorých sa formujeme na to, aby nás naučila, čomu všetkému by sme mali povedať áno. Spoločnosť síce môže mať na srdci naše najlepšie ciele, ale nakoniec je na nás vybrať si, aký život chceme žiť.

Nie je to vina našich rodičov. Alebo našich škôl. Alebo vlád. Alebo našich priateľov. Všetci riešia svoje vlastné záležitosti – nie je potrebné ich z niečoho obviňovať. Ale takisto nie je nutné povedať áno ich príbehom. Práve teraz je náš čas vytvoriť si svoje vlastné príbehy.

Skončíme tým, že sa pozrieme na Nie hlboko vo vnútri. Ticho. Základ, z ktorého vyviera múdrosť. Ak vykopeme studňu, ktorá dosiahne na túto múdrosť, môžeme z nej piť navždy.

Toto je Nie prinášajúce skutočnú moc.

Potom, čo sa dostanete k tomuto prúdu, môžete povedať áno! a budete vedieť, že pochádza z miesta svojej vlastnej múdrosti. Je to vtedy, keď poviete áno! vyrovnaným spôsobom, od srdca.

A tu je návod na premýšľanie pri čítaní tejto knižky:

a) Čítanie tejto knižky je dobré.

b) Premýšľať o nej potom je 100-krát lepšie.

c) Realizovať to, o čom hovorí, je 100 000-krát lepšie.

Naučiť sa povedať nie v rôznych oblastiach nášho života je veľmi náročné – vyžaduje si to tréning. A tak vo viacerých kapitolách ponúkame cvičenia. To, čo si tu prečítate, pomôže len vtedy, ak ich budete praktizovať. Práve každodenná prax uvedomovania vás privedie k vašej vlastnej moci.

Cvičenia nenájdete v každej kapitole. Napokon, jednou z myšlienok je zbaviť sa neporiadku vo vašom živote, vyčistiť priestory, aby ticho a moc mohli vstúpiť. Toto máme na mysli a preto vám nechceme dávať veľa práce. Cvičenia sme dali tam, kde sme cítili, že budú najužitočnejšie.

Je dobré mať cvičenia na realizovanie, keď je to nutné. To vieme, pretože kedykoľvek zabudneme povedať nie, má to následky. A je omnoho lepšie precvičovať si priznávanie svojich pocitov, kúsok poodstúpiť, reflektovať a zamýšľať sa nad mocou veľkého Nie, ako zažívať tieto následky.

Vždy majte na pamäti: Jedna vec je povedať nie. Iná vec je mať moc veľkého Nie.

Druhé najmocnejšie slovo

JAMES: Všetci robíme chyby, ktoré neskôr ľutujeme. Vymeníme jedno zamestnanie za horšie. Kúpime dom a potom ho predáme so stratou. Prídeme o veľa peňazí.

Podvádzame alebo nejakým spôsobom zradíme svojich partnerov a potom prídeme o rodinu, deti a majetky a skončíme sami s túžbou po náklonnosti. Alebo ešte horšie, nás niekto zradí.

Jeme nezdravé jedlá a skončíme so zažívacími problémami. A samozrejme vieme, že sa tieto prvotné problémy zhoršujú s vekom: rakovina, Alzheimerova choroba, cukrovka a tak ďalej.

Trávime čas s ľuďmi, ktorí nás neinšpirujú.

Raz nám ktosi napísal: „Uplatňujem všetky veci, ktoré radíte a napádajú mi kvantá myšlienok ako zlepšiť svoj život. Jediným problémom je, že keď idem piť so svojimi priateľmi v piatok večer, všetci sa mojim nápadom smejú. Čo by som mal urobiť?“

Odpísali sme: „Jednoduché riešenie: v piatok večer zostaň doma.“

Nikdy viac sme o ňom nepočuli.

Ale toto nie sú chyby hodné ľútosti. Toto znamená byť človekom. Byť človekom je veľmi komplikované.

Najťažšou vecou, ktorú sme kedy museli urobiť, je narodiť sa. Od tohto momentu sme hladní. Nie je to iba o jedle, sme hladní po skúsenostiach, potešení, po mnohých veciach, ktoré nám nemôžu byť dopriate. Nikdy. A aj tak po nich stále bažíme.

Niekedy sa zdá, že sa všetci usmievajú a sú šťastní a my sa čudujeme, ako to môžu tak dobre predstierať. Tie úsmevy vyzerajú ako otvory na umelých maskách. Nemôžeme uveriť, že sú pravé.

Žijeme v sne, ktorý sme vytvorili. A keď povieme „my“, myslíme tým autorov tejto knižky. Koľkokrát sme si v minulosti priali viac, ale báli sme sa to ľuďom povedať?

Koľkokrát sme mali v minulosti strach, že keď ukážeme svoje pravé ja, ľudia si o nás pomyslia, že nie sme dokonalí? Koľkokrát sme sa obmedzili, pretože sme sa báli, že stratíme príležitosti, ak niekto zistí, kto v skutočnosti sme? Koľkokrát sme sa namiesto toho ocitli na podlahe?

Toto je chyba, ktorú sme robili často. A je to i spôsob, akým sa autori tejto knihy stretli. Sme hrdí, že to môžeme povedať.

Obaja sme boli na podlahe. Životy zničené. Nielen naše, ale aj životy všetkých okolo nás.

Nepoznali sme sa. Nemali sme ani tušenie, že ten druhý existuje. Ale obaja sme to povedali naraz. Jediné slovo. Slovo, ktoré všetko zmenilo. Vedeli sme, že to už ďalej nezvládneme. Že sme sa na dne ocitli s pomocou našich najlepších úmyslov. Vedeli sme že musíme povedať jedno slovo – či to bude priateľovi, kolegovi, náhodnej osobe na ulici, božej prítomnosti, podvedomiu, ktoré by nás postavilo na nohy a na cestu k objaveniu moci veľkého Nie.

Museli sme to povedať, spravili sme to a dúfame, že aj vy to spravíte. Je to slovo, ktoré vedie k vďačnosti, súcitu, naplneniu, láske, odovzdaniu sa a k životu.

Pomoc.

Kde bolo, tam bolo…

CLAUDIA: Kde bolo, tam bolo, bola som ešte veľmi malé dievčatko, keď sa ma moja teta Meldy spýtala otázku, pri ktorej ma až zamrazilo. Myslím, že som dokonca prestala aj dýchať: „Koho máš radšej, svoju tetu Martu alebo mňa?“

Pamätám si, ako sa všetko zrazu zastavilo, napätie prenikalo všetkým a to najmä preto, že dospelí prestali rozprávať. Všetci pozerali na mňa. Čo asi odpovie toto dievčatko na takú dôležitú otázku?

A keďže som sa nerozbehla tak ako obvykle, napríklad do kúpeľne zapnúť sušič vlasov a potom späť do kuchyne otvoriť chladničku a zasa naspäť do kúpeľne nasadiť si natáčky a tak ďalej, mohla som sa zastaviť.

Bola som ako tornádo. A niekedy aj tornádo potrebuje spomaliť a zhlboka sa nadýchnuť.

Zamyslela som sa. I keď som mala iba šesť, vedela som, že táto otázka je zradná. Išlo o city. Ale povedala som pravdu.

„Marta,“ odpovedala som. Marta ma vždy ľúbila. Ale taktiež ma vždy zastavila ešte pred tým, ako som si stihla ublížiť. Chcela ma chrániť. Presne tak, ako nás teraz chce chrániť vesmír, ak mu dáme šancu. Ak načúvame.

Dospelí boli ticho, stále na mňa hľadeli. A vtedy som povedala: „Pretože občas povie nie.“

PRVÉ Nie, ktoré volí život

Máte právo brániť sa a žiť svoj život…

CLAUDIA: „Chcem zomrieť“ je najpopulárnejšia fráza na Googli, cez ktorú sa ľudia dostávajú k Jamesovmu blogu. Hrozné, no nie? A potom ešte raz: je to také hrozné?

Počas mnohých rokov obyčajného žitia som postupne prišla na to, že nikto to nemá ľahké. Ktokoľvek, kto má viac ako dva roky alebo možno už skôr, môže vravieť o ťažkostiach.

Mamička odišla do obchodu a ja som mal pocit, akoby ma opúšťala navždy… Nie som populárny pretože nosím strojček na zuby a ľudia na Instagrame zdieľajú moje príšerné fotky… Som rozvedená, zničená a veľmi sa teraz bojím.

Niekedy sú tieto ťažkosti viac, ako dokážeme uniesť. Často sú to božsky zoslané prebúdzajúce volania a poukazujú na to, čo musí odísť, aby sme sa mohli vrátiť sami k sebe.

Kedykoľvek som v stave siahnuť po dvoch slovách „Chcem zomrieť“, nie je to fyzická smrť, po čom túžim, je to čosi iné. To, po čom som znova a znova túžila, bola smrť starých spôsobov, správaní a vzorcov myslenia, ktoré mi už neslúžili, smrť postojov a odpovedí, čo ma nútili chodiť v kruhu a brzdili ma. Chcela som smrť toho, čo musí vo mne zomrieť, aby som mohla nájsť nový život.

Mnohokrát to viedlo k poznaniu, že zabiť sa nie je riešenie. Toto je lekcia, ktorú som sa naučila veľmi skoro, ale nikdy ma to nezastavilo – a ani Jamesa – od skúšania.

Duch nás chce naučiť práve to, čo sme sa sem prišli naučiť.

Ak sa na to pozeráme takto, nájdeme v tom zmysel. Utrpenie je premenené. Sme pripravení počúvať a pracovať na tom, čo je pod našou kontrolou.

Sme pripravení žiť.

Koniec ukážky

Table of Contents

Titulná strana

Moc veľkého Nie

Prečo je táto knižka pre vás

Pravidlá pre túto knihu

Druhé najmocnejšie slovo

Kde bolo, tam bolo…

Prvé Nie, ktoré volí život

Druhé Nie, ktoré prináša pravú lásku, kreativitu a naplnenie

Tretie Nie falošným príbehom

Štvrté Nie minulým hnevom

Piate Nie menejcennosti

Šieste Nie ruchom

Siedme Nie pre „ja“

Čas povedať nie tejto knihe